陈造
上下驿矶
湖阴数里间，山麓矻两矶。
矶麓突江出，禹功不及施。
千古妨行舟，死生系毫厘。
我昔步矶上，雨歇暑气微。
惊湍下百尺，怒势轰千鼙。
尚忧坤轴动，无怪沙岸欹。
蛰龙渠得安，过鸟翅欲垂。
头眩胆为掉，坐叹舟上儿。
壮哉天下险，奸轨容抵巇。
如身护风寒，要地此几希。
今来岁华暮，去舟良坦夷。
人言水进退，寒暑分盛衰。
古来设险守，亦有可易时。
函谷与剑阁，秦汉尝用之。
人轻地亡重，正烦折箠笞。
恃险无兴国，兴国须藩篱。
帝王所取重，文武各攸司。
险易倏变改，即矶余可推。